CELEX: C2004/179/32
Language: sk
Date: 2004-07-10 00:00:00
Title: Vec T-174/04: Žaloba podaná dňa 6. mája 2004 Petrotub S.A. proti Rade Európskej únie

10.7.2004   
            
            
               SK
            
            
               Úradný vestník Európskej únie
            
            
               C 179/16
            
         Žaloba podaná dňa 6. mája 2004 Petrotub S.A. proti Rade Európskej únie
   (Vec T-174/04)
   (2004/C 179/32)
   Jazyk konania: angličtina
   Petrotub S.A., so sídlom v Roman, Rumunsko, zastúpená A.L. Merckx, právnikom, ktorý si zvolil adresu na doručovanie v Luxemburgu, podal 6. mája 2004 na Súd prvého stupňa Európskych spoločenstiev žalobu proti Rade Európskej únie.
   Žalobca navrhuje, aby Súd prvého stupňa:
   
               —
            
            
               zrušil článok 1 nariadenia Rady (ES) č. 235/2004 z 10. februára 2004, ktorým sa mení a dopĺňa nariadenie (ES) č. 2320/97, ktorým sa ukladá definitívne antidumpingové clo na dovoz určitých bezšvových rúr a potrubí zo železa alebo nelegovanej ocele s pôvodom, inter alia, v Rumunsku, pokiaľ ide o dovozy výrobkov vyrobených spoločnosťami Petrotub S.A. a Republica S.A (1) do Európskeho spoločenstva.
            
         
               —
            
            
               zaviazal žalovaného nahradiť trovy konania.
            
         Žalobné dôvody a hlavné argumenty
   Napadnuté nariadenie bolo prijaté Radou v snahe vyhovieť rozsudku Súdneho dvora Európskych spoločenstiev z 9. januára 2003 vo veci C-76/00 P. Týmto rozsudkom bol zrušený rozsudok Súdu prvého stupňa z 15. decembra 1999 v spojených veciach T-33/98 a T-34/98 Petrotub a Republica proti Rade (2), a nariadenie Rady (ES) č. 2320/1997 zo 17. novembra 1997, ktorým sa ukladá definitívne antidumpingové clo na dovoz určitých bezšvových rúr a potrubí zo železa alebo nelegovanej ocele s pôvodom, inter alia, v Rumunsku, pokiaľ ide o dovozy výrobkov vyrobených spoločnosťami Petrotub S.A. a Republica S.A do Európskeho spoločenstva.
   Na podporu svojej žaloby žalobca uvádza, že Rada prekročila svoje rozhodovacie právomoci podľa článku 233 ES, keď vykonala rozsudok spôsobom, ktorý porušuje článok 6, odseky 1 a 9 a článok 2, odsek 11 nariadenia (ES) č. 384/96 (3). Konkrétnejšie, žalobca tvrdí, že došlo k porušeniu článku 6, odsek 9, keďže napadnuté nariadenie bolo prijaté na základe počiatočného prieskumu, aj keď od jeho začatia už uplynulo viac ako 15 mesiacov. Okrem toho bol článok 6, odsek 1 porušený v tom, že prijaté antidumpingové clo sa už nezakladalo na informácii týkajúcej sa obdobia najmenej šiestich mesiacov priamo predchádzajúcich začatiu konania. Žalobca taktiež tvrdí, že napadnuté nariadenie neobsahuje dostatočné odôvodnenie, prečo boli prvé dve metódy výpočtu dumpingového rozpätia, ustanovené v článku 2, odsek 11 nariadenia č. 384/96, odmietnuté v prospech tretej metódy. Na základe toho žalobca tvrdí, že napadnuté nariadenie taktiež porušuje článok 2, odsek 11 nariadenia č. 384/1996, ako aj článok 253 ES.
   
      (1)  Ú. v. ES L 40, 12.2.2004, s. 12.
   
      (2)  [1999] Zb.-II 3837
   
      (3)  Ú. v. ES L 56, 6.3.1996, s. 1.